AJD รุกตลาดภูมิภาคตั้ง “โฆษะ กรุ๊ป” เป็นตัวแทนขาย หวังเพิ่มสมาชิกกว่า 100 รายปีนี้
AJD รุกตลาดภูมิภาคตั้ง "โฆษะ กรุ๊ป" เป็นตัวแทนขาย หวังสมาชิกเพิ่มไม่น้อยกว่า 100 รายปีนี้
26 ส.ค. 2559

นายชูเกียรติ รุจนพรพจี ประธานเจ้าหน้าที่บริหาร บริษัท เวนดิ้ง คอร์ปอเรชั่น จำกัด บริษัทในเครือ บริษัท คราวน์เทค แอดวานซ์ จำกัด (มหาชน) หรือ AJD กล่าวว่า บริษัทมีแนวคิดที่จะขยายธุรกิจการขายและการบริการไปยังส่วนภูมิภาค เพื่อรองรับการขยายตัวของผู้ประกอบการเอสเอ็มอีไทยมีที่ความต้องการค้าขายผ่านอีคอมเมิร์ซที่มากขึ้น โดยภูมิภาคตะวันออกเฉียงเหนือนับเป็นภูมิภาคที่ศักยภาพสูง เนื่องจากเป็นฐานการผลิตและส่งออกสินค้าเกษตรกรรม หัตถกรรม และ สินค้า OTOP ที่ขึ้นชื่อ
โดยในครั้งนี้ บริษัทได้แต่งตั้ง โฆษะ กรุ๊ป เพื่อเป็นตัวแทนการขายบอกรับสมาชิกอาลีบาบา และบริการให้กับผู้ประกอบการเอสเอ็มอีไทยภาคตะวันออกเฉียงเหนือ โดยจะเริ่มที่จังหวัดขอนแก่น ซึ่งคาดว่าหลังจากการประกาศแต่งตั้งในครั้งนี้น่าจะมีสมาชิกเพิ่มขึ้นภายในปี 2559 นี้ไม่น้อยกว่า 100 ราย
นายชาติชาย โฆษะวิสุทธิ์ ประธานกรรมการบริหาร บริษัทในเครือโฆษะกรุ๊ป (ขอนแก่น) กล่าวว่า การร่วมมือกันครั้งนี้ จะเป็นประโยชน์กับผู้ประกอบการเอสเอ็มอีไทยในภาคตะวันออกเฉียงเหนือ เนื่องจาก โฆษะ กรุ๊ป ซึ่งเป็นตัวแทนการขายและการบริการ จะสามารถให้ความรู้และบริการผู้ประกอบการได้อย่างใกล้ชิด ซึ่งบริษัทฯ จะให้การอบรมวิธีการใช้งาน การให้คำแนะนำระหว่างการใช้งาน ตลอดจนการแก้ไขปัญหาต่างๆ เพื่อให้สมาชิกอะลีบาบาในภูมิภาคตะวันออกเฉียงเหนือ สามารถใช้งานอาลีบาบาได้เต็มที่ เพื่อสนับสนุนการขยายผลิตภัณฑ์ไปสู่ตลาดโลกในยุคดิจิทัลได้อย่างมีศักยภาพ และเพิ่มความสามารถในการแข่งขันได้อย่างมีประสิทธิภาพ
สำหรับการสมัครเป็นสมาชิกอาลีบาบา เริ่มต้นเพียง 4,700 บาท ต่อเดือน (56,200 บาท ต่อปี) โดยจะได้สิทธิพิเศษ อาทิเช่น  Premium Website หน้าเว็บธุรกิจภายใน Alibaba.com ที่สามารถลงสินค้าได้ไม่จำกัด/Top Tier Ranking แสดงข้อมูลสินค้าในอันดับที่ดีบนหน้าเว็บไซต์ Alibaba.com/Third Party Verification สัญลักษณ์ความน่าเชื่อถือ เพิ่มความมั่นใจให้กับผู้ซื้อจากทั่วโลก / Buyer Access Privileges สิทธิพิเศษสำหรับธุรกิจสามารถนำเสนอสินค้าไปยังผู้ซื้อจากทั่วโลกที่กำลังมีความต้องการซื้อ และอื่นอีกมาก